Fa vint-i-cinc anys que VilaWeb va començar a caminar. Ara, amb tota l'experiència acumulada, sabem que si aconseguim prou suport podem elevar la potència a 25 i fer el millor diari del món. Digital, català i en català. Ens ajudeu a fer-ho possible?

El trasllat dels presos polítics catalans començarà ben aviat. La secretaria general d’Institucions Penitenciàries, que depèn del Ministeri de l’Interior espanyol, s’ha posat en contacte amb la Generalitat per comunicar el trasllat oficial de sis dels presos polítics catalans: Oriol Junqueras, Raül Romeva, Jordi Sànchez, Jordi Cuixart, Dolors Bassa i Carme Forcadell. Junqueras, Romeva, Sànchez i Cuixart seran traslladats a la presó dels Lledoners, a Sant Joan de Vilatorrada (el Bages), i Bassa i Forcadell, a la del Puig de les Basses, a Figueres.

Serveis Penitenciaris, dependent de la Generalitat, va dir que prendria la decisió sobre la destinació d’acord amb l’elecció de cadascú, tot i que hi podia haver alguna modificació per qüestions logístiques.

El moment en què es farà el trasllat no se sap. El govern espanyol ha enviat un comunicat dient que podia començar aquesta tarda mateix, però alhora precisa que el trasllat s’haurà fet efectiu entre dimecres i dijous. Alguns altres mitjans, com El País, han dit que els presos serien aplegats en una presó de Madrid abans de traslladar-los a Catalunya. Les condicions que tindran una vegada siguin traslladats a una presó catalana dependran de la direcció del centre penitenciari d’acord amb el reglament penitenciari.

Lledoners està situada a la carretera C-55 de Manresa a Solsona, a setanta quilòmetres de Barcelona i es va inaugurar el 2008. Compta amb 684 interns i té capacitat per a 929. Puig de les Basses, on seran destinades Dolors Bassa i Carme Forcadell, fou inaugurada el 2014 i està ubicada a Figueres, al costat de l’AP-7. Té un mòdul de dones amb 35 internes, i la seva capacitat total és de 922 presos, actualment ocupat per 734.

Els altres tres empresonats per ordre del jutge Llarena –Josep Rull, Jordi Turull i Joaquim Forn– estan pendents que el magistrat respongui a la petició d’informació que Institucions Penitenciàries ja li ha fet arribar avui per a saber si té diligències pendents o bé si –com en la resta de casos– no posa objeccions al trasllat.

Ara els presos catalans són repartits en tres presons: Soto del Real (Jordi Sànchez i Jordi Cuixart), Alcalá Meco (Dolors Bassa i Carme Forcadell) i Estremera (Oriol Junqueras, Raül Romeva, Joaquim Forn, Jordi Turull i Josep Rull).

La decisió de traslladar-los a Catalunya ha trigat vuit mesos, durant els quals les famílies han hagut de fer milers de quilòmetres per a visitar-los. Una decisió, establerta per la normativa penitenciària, que depenia del govern espanyol i que no s’ha fet efectiva fins ara, una setmana abans de la reunió entre els president català, Quim Torra, i l’espanyol, Pedro Sánchez.